Dakar-beraad

Die **Dakar-beraad** was gesprekke in 1987 tussen ’n groep Afrikaanssprekendes en leiers van die ANC in ballingskap wat in Dakar, Senegal plaasgevind het. In Julie 1987 het 'n groep van 60 Afrikaanse skrywers, joernaliste, sakemanne, politici en ander intellektueles, in weerwil van opposisie deur die destydse Nasionale Partyregering, en die Afrikaanse pers, met die ANC vergader. Die vergadering kan gesien word as 'n sleutelgebeurtenis in samesprekings tussen Afrikaners en die ANC wat sou lei tot die vreedsame bereik van demokrasie in Suid-Afrika.

Die Afrikaanse afvaardiging verlaat Johannesburg op 7 Julie 1987 en vlieg via Londen en Parys na Dakar waar hulle op die aanloopbaan deur Thabo Mbeki, Essop Pahad en Steve Tshwete ingewag word. Senegal se president Abdou Diouf open die verrigting. Onder die tema van “*Hoe gaan oorgang plaasvind?*” word verskeie sake soos die gewapende stryd teen Apartheid bespreek. Die beraad eindig met 'n verklaring waarin die beraadgangers hulle ten gunste van ernstige beraadslaging met die ANC uitspreek in die soeke na 'n oplossing vir konflik en die oorgang na 'n vreedsame en regverdige toekoms.

Voor hulle terugkeer besoek die groep ook saam met die ANC-afvaardiging Akkra in Ghana waar hulle met president Jerry Rawlings vergader en Ouagadougou in Burkina Faso waar hulle met President Thomas Sankara vergader. Naby Ouagadougou help Thabo Mbeki en Beyers Naudé 'n monument teen apartheid oprig.

Met hulle terugkeer op 20 Julie 1987 word die groep deur die polisie begelei nadat die aankomssaal by Jan Smuts Lughawe deur die AWB onder leiding van Eugene Terre'blanche oorgeneem is.

## Agtergrond
Frederik Van Zyl Slabbert, 'n lid van die opposisie, het in Januarie 1986 uit die Progressiewe Federale Party en die Suid-Afrikaanse parlement bedank en dit as irrelevant beskryf en dat hy ander weë van onderhandelinge tussen wit en swart Suid-Afrikaners sal ondersoek. Dr. Alex Boraine sou ook saam met hom vertrek. Van Zyl Slabbert en Boraine sou die Institute for Democratic Alternatives in South Africa (IDASA) stig, 'n nie-partygebaseerde organisasie wat daarop gemik was om inklusiewe demokrasie in Suid-Afrika te bevorder deur met mense van alle rasse binne en buite die land te praat. Slabbert het in kommunikasie met Thabo Mbeki, lid van die ANC Nasionale Dagbestuur, die verandering in houding onder sommige van die Afrikaner-elite teenoor Afrikanernasionalisme en Apartheid bespreek. Die twee het toe vir George Soros genader om die konferensie te help finansier, wat hy sou doen, maar hy was skepties dat die konferensie enigiets vir Suid-Afrika sou bereik. Teen 3 Junie 1987, meer as 'n maand voor die begindatum, het die Suid-Afrikaanse pers wind van die voorgestelde konferensie gekry en stories gepubliseer oor 'n groep Suid-Afrikaners wat 'n vergadering met die ANC gaan hou.

Die IDASA-afvaardiging het vanaf Londen na Dakar gevlieg en is op die lughawe deur die Senegalese hoof van protokol in die BBP-sitkamer ontmoet en toe deur motorfietsryers na hul hotel begelei waar die konferensie sou plaasvind en is daar deur die ANC-afvaardiging ontmoet.

## Afsluiting
Aan die einde van die konferensie het die twee groepe Senegal verlaat op 'n besoek aan Burkina Faso en Ghana. Veertig Suid-Afrikaanse afgevaardigdes sou op 21 Julie 1987 terugkeer en is op die lughawe deur honderd betogers van die Afrikanerweerstandsbeweging onder leiding van Eugène Terre’Blanche ingewag. Plakkate sou die afgevaardigdes daarvan beskuldig dat hulle verraaiers, kommuniste en terroriste is. Geen nuuskonferensie is deur die afgevaardigdes gehou nie, aangesien dit deur die polisie verbied is en hulle is via 'n agteringang deur Jan Smuts Internasionale Lughawe begelei. Frederick Van Zyl Slabbert en dr. Alex Boraine sou op 31 Julie na Suid-Afrika terugkeer. Die regerende Nasionale Party het die gesprekvoering veroordeel, bekommerd oor die legitimiteit wat die konferensie aan die ANC en die regeringsbeheerde Suid-Afrikaanse Uitsaaikorporasie (SAUK) gegee het en Afrikanerkoerante was krities. Daar is gesê dat Engelse koerante krities en lou is teenoor die konferensie. Regeringsamptenare sou hul mening privaat uitspreek dat hulle dink die konferensie sal die regering se eie inisieerders verhinder.

Op die ou end het die konferensie die ys gebreek en sou dit vir 'n Afrikanerregering aanvaarbaar maak om in die toekoms met die ANC te onderhandel om 'n moontlike politieke skikking. Verdere vergaderings is gehou toe Suid-Afrikaanse sakemanne met die ANC vergader het, Universiteit Stellenbosch-studente sou in Lusaka vergader en IDASA sou verdere vergaderings in Duitsland, die Verenigde State, Frankryk, Zambië en Zimbabwe reël.

## Bekende deelnemers aan die Dakar-beraad
### ANC
*Thabo Mbeki
*Pallo Jordan
*Mac Maharaj
*Francis Melli
*Aziz Pahad
*Lindiwe Mabuza

### IDASA
*Frederick Van Zyl Slabbert
*Dr. A.S. Alex Boraine
*Professor Andre du Toit - Politieke Wetenskaplike Universiteit van Stellenbosch
*Professor Jaap Durand - akademikus
*Jakes Gerwel - akademikus
*Professor Lourens du Plessis -  Potchefstroomse Universiteit
*Abraham Viljoen - broer van genl. Constand Viljoen
* Tommy Bedford - voormalige rugbykaptein
*André P. Brink - skrywer
*Breyten Breytenbach - digter
*Leon Louw - Direkteur van die Vryemarkstigting
*Lawrence Schlemmer
*Christo Nel
*Theuns Eloff - Godsdiensleier
*Hermann Giliomee
*Riaan de Villiers
*Revel Fox - Argitek
*Grethe Fox - aktrise
*Manie van Rensburg - filmregisseur
*Max du Preez – joernalis

### Ander
*Abdou Diouf - Senegalese president
*Danielle Mitterrand - Franse presidentsvrou

## Verwysings 
## Bronnelys 
* Turning Points in History – Book 6